**Sak 25 – Indre Østfold regionråd 16. juni**

**Sirkulær økonomi – Regional sirkulær strategi**

Alle kommunene i regionen har som mål om å satse på gjenbruk og gjenvinning. Begrepet sirkulær økonomi handler nettopp om dette: å holde ressursene i kretsløpet så lenge som mulig. For å få til dette må vi ha produkter med kvalitet som kan repareres og materialgjenvinnes. I mange tilfeller vil vi kunne spare kostnader gjennom å utnytte mulighetene i en sirkulær økonomi.

I regionrådet 3. februar 2023 var sirkulær økonomi opp som tema og de fire kommunene presenterte hvordan de jobbet med dette. Regionrådet tok samme dag følgende beslutning:

*Regionrådet ønsker å samarbeide om sirkulær økonomi etter prinsippene beskrevet i saken. Temaet følges opp med en enkel strategi for sirkulær økonomi som forelegges regionrådet.*

Vedlagt følger forslag til regional strategi utarbeidet av administrasjonene i kommunene. Det er lagt vekt på å utarbeide et kort dokument med en strategi som det skal være mulig å huske og følge opp i praksis. De fem strategiene er:

1. Vurdere behov
2. Istandsette før kjøpe
3. Brukt før nytt
4. Anskaffelser med kvalitet og reparasjonsmuligheter
5. Sortere for gjenvinning

Stategiene følges av en handlingsplan for felles tiltak i kommunene. Tiltakene går i retning av nettverksbygging mellom fagansatte i kommunene, informasjon til innbyggerne og kompetansebygging i organisasjonene. Handlingsplanen gjelder bare ut 2024 da det er tenkt at fagsamlingene vil gi innspill til tiltak regionen kan samarbeide om. Mer konkrete samarbeidstiltak krever forankring i fagmiljøene, derfor vil disse komme senere. Handlingsplanen inneholder følgende fire punkter:

1. Forum for sirkulær økonomi – administrative møtepunkter
2. Fagsamlingsrekke høst 2023 og vår 2024
3. Innbyggerkampanje med tips innen sirkulær økonomi
4. Revidere handlingsplanen etter fagsamlingene

Strategien m handlingsplan er forankret i administrasjonen i de ulike kommunene. Etter behandling i regionrådet bør strategi m handlingsplan sendes kommunestyrene til vedtak.

Det vises for øvrig til saken i regionrådet 3.feb.

Forslag til beslutning:

**Indre Østfold regionråd støtter den sirkulære strategien m handlingsplan og sender den videre til vedtak i kommunestyrene.**